ועדת הכלכלה, כנסת 25, פרוטוקול מספר 118, 2023-05-17 00:00

דוד ביטן: אנחנו מחדשים את הדיון

דוד ביטן:  הנושא הוא פתרונות לגיוס כוח אדם מקצועי ומיומן במשרד הבריאות ליישום הרפורמה בייבוא המזון

דוד ביטן:  הנושא הזה עלה באחת הישיבות שלנו על הנושא של יוקר המחיה במזון, והתברר לנו שמכל מיני סיבות, משרד הבריאות לא מסוגל לבצע את העבודה שלו מבחינת כוח אדם; אין לו מספיק כוח אדם, או שאם יש לו תקנים – אף אחד לא רוצה לעשות את העבודה הזאת כי השכר הוא לא שכר מתאים

דוד ביטן:  יש פה נציג של נציבות שירות המדינה, ממונה על השכר?     טוב, אנחנו רוצים לפתור את הבעיה הזאת, לעזור למשרד הבריאות, יחד איתכם, לפתור את הבעיה

דוד ביטן:  כי אחרת, מה עשינו בזה? אני לא מבין

דוד ביטן:  שמישהו ממשרד הבריאות יציג את הבעיה ומה קורה עם מה שאתם צריכים לעשות בנמלים ובכל מיני מקומות

דוד ביטן:  ועכשיו, באמת, אני מצפה מהממונה על השכר ומנציבות שירות המדינה לפתור את הבעיה הזאת

דוד ביטן:  כן, מי מציג? ידידתנו, בבקשה

פנינה אורן שנידור: בוקר טוב לכולם, תודה רבה על הדיון, כבוד היו"ר

פנינה אורן שנידור:  שמי פנינה אורן שנידור, מנהלת שירות המזון הארצי

פנינה אורן שנידור:  הדיון היום הוא בבניין הכוח ליישום הרפורמות בשירות המזון הארצי

דוד ביטן: אני רוצה להגיד שהם נבהלו מהדיון הזה, כן? שלא תתנקמו בהם בגלל שיש דיון, אני מבקש מנציבות שירות המדינה

דוד ביטן:  את הבעיה הזאת צריך לפתור; גם אם הם מפחדים להציב בעיה כזאת, אני מבקש – חייבים לפתור את זה, בגלל הנושא של יוקר המחיה

דוד ביטן:  יש לנו במדינת ישראל משימה לטפל בה, ואתם אומרים שהמחירים עולים כל הזמן, האינפלציה עולה בעקבות זה, כתוצאה מזה הריבית עולה שוב, המשכנתאות עולות, וכולם מסתבכים בעניין הזה, כשאפשר לפתור דבר-דבר, להוריד את יוקר המחיה בטווח של זמן קצר מאוד

שלום דנינו: פנינה, הייתה לכם ישיבת שרים ביום שני בעשר וחצי, במשרד ראש הממשלה, בנושא של הרגולציה שלכם – מי היה?     

דוד ביטן: לא, אבל רגע, אל תתחיל

דוד ביטן:  בוא נפתור את הבעיה

דוד ביטן:  אין לנו הרבה זמן, בואו נפתור קודם כל את הבעיה של כוח האדם, ואחר כך תשאל מה שאתה רוצה

דוד ביטן:  אתם אוהבים לפתוח דיון על דיון

דוד ביטן:  אנחנו צריכים לפתור את הבעיה שלשמה באנו כרגע

דוד ביטן:  כן

פנינה אורן שנידור: אני בעצם קצת נותנת לכם סקירה קצרה, מבט על, כדי שנדע מה עומד על הפרק, לנוכחים שהם לא בפוקוס איתנו

פנינה אורן שנידור:  אז שירות המזון זה בעצם גוף רגולטורי שאחראי על הפיקוח על כל שרשרת המזון – מהייצור עד השיווק – ויש לנו שותפים בתחילת הדרך בנושא של התוצרת החקלאית

פנינה אורן שנידור:  אנחנו בעצם יחידת מטה שמפתחת את הרגולציה ומפתחת את התקינה במדינת ישראל, וקובעת את הנורמות של הפיתוח, כאשר אנחנו אחראיים על נושאים מאוד-מאוד מגוונים

פנינה אורן שנידור:  אנחנו בעצם מוצאים את עצמנו עושים רפורמות במשק – הייתה רפורמת הקורנפלקס, אחר כך רפורמת ה- - -,      

דוד ביטן: אי אפשר לבצע אותן, את אומרת

דוד ביטן:  עושים חוקים שהם בעצם סתם אות מתה

פנינה אורן שנידור: ואנחנו בעצם נמצאים בצומת קריטית, שבעצם לא מאפשרת לנו ליישם את התפקיד שלנו

דוד ביטן: בגלל מה, שאין לכם כוח אדם? שכר לא ראוי? כל הדברים האלה?     

פנינה אורן שנידור: אני רוצה רגע לבוא ולדייק את זה

פנינה אורן שנידור:  אני צריכה לדבר היום בכמה רמות: יש את השכר של עובדי מטה שירות המזון, שפה אנחנו מדברים על מומחים, אנחנו מאמצים רגולציה אירופאית, וכדי לאמץ רגולציה אירופאית אנחנו צריכים להיות הכי מומחים שיש, לא פחות מהמומחים שנמצאים באירופה, כדי לדעת מה לאמץ, ואחר כך איך ליישם את זה בארץ, לתחזק את כל המנגנון של העדכונים שקורים בצורה שוטפת

פנינה אורן שנידור:  יושבת פה לצידי ד"ר זיוה חממא, מנהלת היחידה לניהול סיכונים, שבין היתר, עושה גם תפקידים שאנחנו רוצים להמשיך להיות פורצי דרך, לאשר מזון חדש, לאשר טכנולוגיות חדשות – אנחנו רוצים להיות על המפה

פנינה אורן שנידור:      אני רק רוצה להראות לכם פה, במבט על, כמה כסף אנחנו מגלגלים, כמה מוטת ההשפעה של שירות המזון בדברים קריטיים כל כך

פנינה אורן שנידור:  אנחנו מדברים על כך שיש לנו 2800 יצרנים בעלי רישיון יצרן, יש לנו למעלה מ-3500 יבואנים, יש לנו גידול הולך ומתמיד של 25 אחוז של ייבוא למדינת ישראל באופן שנתי; תהליכים רוחביים שאנחנו מנסים לקדם כאן, של קיצור חיי מדף, רק כדוגמה

דוד ביטן: מי פה מהאוצר, דרך אגב?     

פנינה אורן שנידור: הנה, פה אני רק רוצה לבוא להראות לכם על ציר הזמן מה קרה בשירות המזון בשבע השנים האחרונות

פנינה אורן שנידור:  ב-2015 חוקק חוק המזון, וזאת בעצם הייתה רפורמה מאוד גדולה, חוק הקורנפלקס

דוד ביטן: אז בואי, מה הדרישה? הבנו את הבעיה עוד בישיבה הקודמת, מה הדרישה?     

בועז טופורובסקי: רגע, וכרגע, בעקבות הבעיה, לא מצליחים - - -?     

דוד ביטן: לא מיישמים, הם לא יכולים

בועז טופורובסקי: יש מוצרים שמחכים בתור ולא מגיעים לצרכן

דוד ביטן: ברור

דוד ביטן:  הם לא יכולים, אין להם כוח אדם שיעשה את העבודה

דוד ביטן:  נו, אז בשביל מה רפורמת הקורנפלקס, והרפורמה הזאת, והממשלה מחליטה על זה, והכנסת בחוק ההסדרים את זה? תכלס – לא יכולים לעשות את העבודה, אז מה עשינו פה? אתם לא מצליחים לתת להם את כוח האדם הדרוש בעניין הזה? כבר נמאס לי מהשטויות האלה, אני אומר לך את האמת, נמאס לי

דוד ביטן:  כאילו ששום דבר לא יכול להתקדם במדינה

נעמה לוי: מהנדס עם תואר שני ו-20 שנות ניסיון, שצריך לקחת על עצמו את כל האחריות – בסופו של דבר מגיע הביתה עם אולי עשרת אלפים שקלים, כשהוא נאלץ לעשות את הביקורות, לצאת לדיגום, עם הרכב האישי שלו, כי אנחנו אפילו לא מעמידים לו רכב

נעמה לוי:  הרפורמה הקרובה היא שהם צריכים לצאת לעוד בדיקות לדיגומים

בועז טופורובסקי: למה שמישהו יבוא?     

דוד ביטן: אף אחד לא בא

דוד ביטן:  אין להם עובדים, אין להם עובדים

נעמה לוי: מהנדס, תואר שני

בועז טופורובסקי: בלי רכב? עשרת אלפים שקל?     

נעמה לוי: בלי רכב

נעמה לוי:  בלשכת אשקלון יש רכב אחד על 14 מפקחים

דוד ביטן: תגידו לי, באמת, אתם, באוצר, כשאתם מביאים רפורמה בתחום מסוים – אתם לא צריכים לתת את האמצעים כדי שזה יהיה? או שזה רק כדי להציג בתקשורת שהבאתם מלחמה ביוקר המחיה שלא קשורה לשום דבר? אתם לא בודקים שאי אפשר לבצע את הרפורמה הזאת? מה הולך פה? אני לא מבין

דוד ביטן:  זאת אות מתה, תבינו – כל הרפורמות האלה זה אות מתה; או שהן מתחילות להשפיע בעוד שש שנים, ואם הן ישפיעו עכשיו אז אין כוח אדם שיכול לגרום להן להשפיע

דוד ביטן:  זה הכל אות מתה

דוד ביטן:  מה, עובדים על הציבור בעיניים, על חברי הכנסת, על הממשלה? הממשלה מקבלת החלטות ומה יוצא מזה? כלום

יוסף עטאונה: אבל זה חוזר על עצמו בכל הרפורמות

דוד ביטן: כל דבר

דוד ביטן:  לכן לקחתי את משרד הבריאות כדוגמה, ואמרתי שאני אטפל בזה

דוד ביטן:  אבל זה לא התפקיד שלי לטפל בזה, לטפל בזה זה התפקיד שלכם, אני מאוד מצטער

דוד ביטן:  לא שלי כחבר כנסת – שלכם

שלום דנינו: אם הבנתי נכון את הרפורמה שהוצגה לנו גם קודם, היום לוקח למכולה 26 יום בממוצע להשתחרר, זה עשרות אלפי מכולות

דוד ביטן: לא, אבל זה קנסות

שלום דנינו: ברור

שלום דנינו:  וברפורמה, כאשר היא תיגמר, אנחנו נגיע לארבעה ימים; שלדעתי גם ארבעה ימים זה קטסטרופה – אבל בואו נגיע לארבעה ימים

שלום דנינו:  ולמה זה נתקע? כי יש איזה שניים-שלושה רופאים שצמודים לשכר של הווטרינריות של משרד החקלאות, ואת הדבר הפשוט הזה אי אפשר לפרק? חברים, שתיים-שלוש משכורות מצ'וקמקות שיכולות לשחרר לנו עשרות אלפי מכולות, מי משלם את זה?     

דוד ביטן: לא, זה גם תוספת של כוח אדם

דוד ביטן:  זה לא רק שתיים-שלוש

מאיר כהן: אם אפשר להוסיף משהו לדיון

דוד ביטן: בבקשה

מאיר כהן: הם לא אשמים

דוד ביטן: לא, הם אשמים

דוד ביטן:  אתה יודע למה? אני אגיד לך למה הם אשמים

דוד ביטן:  אני רואה בהם אשמים, למה? כשאתה עושה רפורמה ומעביר חוק, אתה צריך לתת את האמצעים על מנת שזה יתבצע

דוד ביטן:  אז מי צריך לעשות את זה, אני? הסבתא שלי צריכה לעשות את זה? מה אתה רוצה? אני לא מבין

מאיר כהן: אז אני אגיד לך מי צריך להיות כאן

מאיר כהן:  צריכים להיות כאן נציבות שירות המדינה

דוד ביטן: הנה, היא פה

דוד ביטן:  הבאנו את כולם הפעם

מאיר כהן: איפה היא? שלום

מאיר כהן:  אתה רואה? תרים את היד עוד פעם – הם האשמים

מאיר כהן:  לא אישי, אתה יודע

מאיר כהן:  דוד, בוא נניח שכן יוסיפו כסף לתקנים; הסיפור זה לקחת את התקן הזה, לפתוח אותו – כי התקנים הם תקנים עירומים – ולהוסיף לו ככה שזה ישתלם למפקחים כאלה לבוא ולגשת לעבודה

מאיר כהן:  אני מכיר את זה לפני ולפנים

דוד ביטן: אתה היית שר

מאיר כהן: בוודאי

דוד ביטן: בסדר, אנחנו לא שרים

מאיר כהן: היו לי 150 משרות שלא איישו אותן

מאיר כהן:  היינו צריכים לבוא, לפתוח את המשרות האלה

מאיר כהן:  גם לאוצר יש חלק, כי האוצר בדרך כלל מתנגד לפתוח משרות כאלה

מאיר כהן:  אבל זה חוזר על עצמו במפקחים בבנייה – אנשים מתים ואין מפקחים לבנייה, כי לא מוכנים לעבוד תמורת 11 אלף שקלים בלי רכב

מאיר כהן:  זה אחד לאחד

מאיר כהן:  ועד שאתם לא תיצרו מין מסלולים ירוקים שהם אד הוק בכדי לשנות דברים כאלה – שום דבר לא יקרה, נמשיך לצעוק כאן

דוד ביטן: כן, אבל מאיר, אתה רוצה עכשיו פתרון רוחבי - אני רוצה פתרון ספציפי, למשרד הבריאות

דוד ביטן:  משרד הבריאות – תוביל אותי עכשיו לכל הארץ, אז לא יהיה כלום

נעמה לוי: אז אם יורשה לנו, עניין העובדים המקצועיים זו סוגייה רוחבית קשה מאוד, לא אחת ישבנו - נציגי ההסתדרות - עם נציגי הממונה ונציגי הנציבות, ונעשות עבודות רבות לגבי זה; במקומות מסוימים, הסתדרות המהנדסים הצליחה לייצר איזשהו כלי להסכם אחר שמצליח לתת פתרון הולם לקליטה ולשימור של עובדים

מאיר כהן: אז תאמצו את זה, מה הבעיה?     

נעמה לוי: אנחנו הצענו אותו כבר לפני שנה, נפגשנו עם נציגי המשרד, זה כלי שעובד בטכניון כבר לפחות שנתיים

נעמה לוי:  נמצא איתי כאן מר אבינועם גבריאל, הוא מי שהוביל את ההסכמים האלה

נעמה לוי:  צריך בצד השני מישהו שיהיה אמיץ וייתן לנו אפשרות ללכת איתו כברת דרך

מאיר כהן: סליחה, כשאת אומרת "הצד השני" מה את אומרת?     

נעמה לוי: אני נציגת ההסתדרות

מאיר כהן: הבנתי

דוד ביטן: ההסתדרות

דוד ביטן:  טוב, גם לכם יש חלק בעניין

דוד ביטן:  רבותיי, תראו, עם כל הכבוד להסתדרות – יש לנו מלחמה ביוקר המחיה, אוקיי? בסדר

דוד ביטן:  עכשיו, זה לא עניין להסתדרות, תעמדי רגע בצד

דוד ביטן:  אם את מתנה כל דבר ברוחבי אז לא יקרה במדינה שום דבר

דוד ביטן:  הפעם – תעמדו בצד, אבל באמת, תעמדו בצד ואל תתערבו

דוד ביטן:  זה הכל

דוד ביטן:  ואני אומר לכם את זה במפורש

דוד ביטן:  אנחנו צריכים לפתור את הבעיה של משרד הבריאות, כי זה מעכב לנו את כל המכולות – גם משלמים קנסות וזה גם מעלה את יוקר המחיה

דוד ביטן:  אז עם כל הכבוד, תפתרו את הבעיות אחר כך, עם האוצר, על כל דבר

דוד ביטן:      אני רוצה שתפתרו כמה שיותר מהר את הנושא הזה של משרד הבריאות, כי זה משפיע על כל המערכת

דוד ביטן:  אם אתם מסוגלים לשבת ביניכם ולפתור את הבעיה – מה טוב

דוד ביטן:  אם לא – אז עוד פעם, אנחנו נצטרך להיכנס לתמונה, וזה לא התפקיד שלנו

דוד ביטן:  באמת שלא

דוד ביטן:  אז אני מציע שהאוצר ונציבות שירות המדינה, וכמובן, הממונה על השכר, ייכנסו לעניין הזה

דוד ביטן:  אני לא רוצה שההסתדרות תתערב, אבל באמת

דוד ביטן:  אם אתם תתערבו הפעם – זה יגרום נזק

דוד ביטן:  אז הנה, אני אומר לך

דוד ביטן:  אל תגידי לי

נעמה לוי: אני רק רוצה להבהיר – לא דיברנו על שום פתרון רוחבי, דיברנו על פתרון שהוא נקודתי

דוד ביטן: אז הפעם תעשו החרגה, תעשו החרגה; כמו שעשו בנמל אשדוד כשעשו הסכם כללי, ובחברת החשמל הסכם מוחרג, שלא היה על כל עובדי המדינה – אז אותו דבר פה, תעשו החרגה מיוחדת

דוד ביטן:  מספיק כבר עם העניין הזה שכל דבר צריך לעבור - - -     

אבינועם גבריאל: אנחנו בכלל לא דיברנו על רוחבי, אנחנו אומרים: בואו נפתור את הבעיה של משרד הבריאות, כי משרד הבריאות זה המשרד האחרון בסדר של כל משרדי הממשלה, והשכר שם מאוד-מאוד נמוך

אבינועם גבריאל:  אבל זה נוח למישהו והוא משאיר את זה

אבינועם גבריאל:  אז קדימה, אז אנחנו שם כדי לקדם את זה

שלום דנינו: אבל זה באמת לא במגרש שלכם, כמו שדוד אומר

שלום דנינו:  זה האוצר והבריאות, הם צריכים לגמור את זה עם נציבות שירות המדינה

דוד ביטן: האוצר והבריאות, מה אתם נכנסים לכל דבר

אבינועם גבריאל: אנחנו לא נכנסים לכל דבר

דוד ביטן: אתם מכניסים את הראש לכל דבר ומנצלים כל ויכוח כדי לקבל משהו, תעזבו

אבינועם גבריאל: לא, הפוך

אבינועם גבריאל:  אנחנו יותר רוצים לקדם את עולם המהנדסים שם, והמהנדסים שם לא מצליחים להגיע בשכר העלוב שנותנים להם, ובנציבות עדיין מתעסקים עם דרגות 36, 38, שכר של 7000 שקל

אבינועם גבריאל:  יש מהנדס שנקלט בשירות המדינה עם תוספת של שכר מינימום – הגיוני? זה היה גם אצלך במשרד

אבינועם גבריאל:  זה אותו דבר

אבינועם גבריאל:  אתה לא איישת כי לא נתנו שכר – אנחנו רוצים שיתנו שכר, זה כל העניין

דוד ביטן: בסדר

דוד ביטן:  אבל לא באנו לדון עכשיו על ההסתדרות

דוד ביטן:  מה אתם מכניסים את הראש לכל דבר?     

מאיר כהן: בסוף איישתי, כי מצאתי מסלולים

דוד ביטן: אני מבקש ישיבה ביום ראשון הבא

עידית חנוכה: ביום ראשון הקרוב?     

דוד ביטן: התקציב לא יגיע ביום ראשון, אין לך מה לדאוג

דוד ביטן:  יום ראשון הבא

דוד ביטן:  יום ראשון – אין בעיה

דוד ביטן:  אני מציע שתשבו ביניכם, משרד הבריאות עם משרד האוצר, וביום ראשון הבא אנחנו נקיים עוד ישיבה – אני מבקש שתבואו אלינו עם בשורות

דוד ביטן:  ישיבה סגורה? אין בעיה, נעשה ישיבה סגורה אצלי בחדר

דוד ביטן:  הכל בסדר

דוד ביטן:  בסדר

דוד ביטן:  לא, אבל תשבו עכשיו, תשבו השבוע, על מנת שביום ראשון כבר נבוא עם בשורה בעניין הזה

דוד ביטן:  אתם, באוצר, לא מבינים שאדם שמייבא סחורה והמכולה נתקעת לו הרבה זמן – גם הכל מתקלקל, דרך אגב, בלי קשר, יש שם מוצרי מזון; וגם הוא משלם קנס

דוד ביטן:  אתם נהנים מהקנסות האלה, והנושא של התערובת – 400 מיליון שקל קנסות – אתם מקבלים

דוד ביטן:  למי זה הולך, הכסף?     

פנינה אורן שנידור: כבוד היו"ר, אני חייבת להעלות נקודה נוספת לפני שאנחנו מתפזרים: מעבר לעניין של המכולות – וזה דבר דחוף, וחירום שאנחנו צריכים לטפל בו - - -     

דוד ביטן: לא, כל מה שקשור - - - אני כבר לא זוכר על מה דיברנו

שלום דנינו: לא, והפוד-טק, שזה 200 יצרנים

פנינה אורן שנידור: הפוד-טק, רגולציה אירופאית - - -     

דוד ביטן: אז תשבו

דוד ביטן:  בסדר, תשבו

דוד ביטן:  תשבו איתם

פנינה אורן שנידור: כאן – אנחנו צריכים לפתוח את הראש למעבר לאפשר גם לעובדים המקצועיים של שירות המזון, בשכר, בחוזה מומחים

דוד ביטן: על כל הבעיות שקשורות אליכם תשבו איתם ביום ראשון

שלום דנינו: אלה שני דברים – הפוד-טק וזה שאין כוח אדם

דוד ביטן: ביום ראשון תביאו לנו תשובות, זה הכל

דוד ביטן:  מה, אני מנהל את המדינה? לא מנהל את המדינה

דוד ביטן:  זה גם לא הרבה עובדים, בחייכם

דוד ביטן:  חבר'ה, נציבות שירות המדינה, מה, זה הרבה אנשים? זה לא הרבה אנשים

דוד ביטן:  אבל זה פותר צוואר בקבוק נוראי, שתדעו

דוד ביטן:  מה, לכם אין הורים שהולכים למכולת וקונים אוכל? מה, הסל שלהם לא חשוב? מה, אתם לבד בעניין הזה? לכולנו יש הורים ויש ילדים, כולם

דוד ביטן:  כולם צריכים להירתם ולהילחם בעניין הזה

דוד ביטן:  תראו כמה כספים מחלקים עכשיו בתקציב, מה, אתם לא יכולים לתת למשרד הבריאות קצת כסף על מנת שיפתרו לנו חלק מהבעיות?     

שלום דנינו: וזה לא הוצאה, זה תשומות שנותנות לך פריון למשק באופן מיידי

אילן רם: אני מנציבות שירות המדינה

אילן רם:  רק חשוב לי להגיד שכולם מבינים וכולם רתומים לזה

אילן רם:  חשוב להגיד

דוד ביטן: 100 אחוז, תודה רבה

שלום דנינו: אבל "אנחנו רתומים, רתומים" וכלום לא מתקדם

אילן רם: נכון

אילן רם:  יש לנו שיח משמעותי עם המשרד בעניין הזה ברמה היומיומית

אילן רם:  חבריי פה יעידו על זה

אילן רם:  ואנחנו צריכים למצוא את הפתרון הנכון שנותן את המענה

דוד ביטן: אז הנה, אני מלחיץ אתכם קצת, אבל למען מטרה חשובה

אילן רם: לא, היה לי חשוב להגיד

מאיר כהן: אמירה בשביל הפרוטוקול

דוד ביטן: 100 אחוז, תודה רבה

דוד ביטן:  האוצר – מה איתו?     

שני שרביט מרקל: אדוני היו"ר, אפשר להגיד לפני שאתה מסיים?     

דוד ביטן: מי את?     

שני שרביט מרקל: אני שני שרביט, אני סמנכ"לית הון אנושי ומינהל במשרד הבריאות

דוד ביטן: אה, אוקיי

מאיר כהן: אני לא מאשים אותך, אבל הנציבות, כגוף, לא מבינה שצריך לעשות הסללות מסוימות על פי דברים שמתעוררים

מאיר כהן:  זה דבר קריטי

מאיר כהן:  למשל, אותו משפט שאמרתי כשדיברנו על מפקחי בנייה – אתה יודע לפני כמה זמן אמרתי את זה? שש שנים, ועדיין אין מפקחי בנייה

דוד ביטן: אל תוביל אותי למפקחי הבנייה, עזוב אותי עכשיו ממפקחי הבנייה, אני מדבר על משרד הבריאות

דוד ביטן:  כי אתה מוביל את זה לרוחבי ואז הם ייכנסו ללחץ, אתה מבין? זה הכל

שלום דנינו: דוד, הוא מדבר על המפקחים שמפקחים על כביש 40 (צוחק)

דוד ביטן: עוד פעם כביש 40? (צוחק) וואלק אתם, חברי הכנסת – משהו

דוד ביטן:  למה אי אפשר להתמקד בבעיה שאנחנו דנים עליה? אתם שולחים אותי עכשיו למיליון דברים; זאת הבעיה - צריך לפתור אותה, מחר תהיה בעיה אחרת – נדבר עליה

דוד ביטן:  איך אתם אוהבים לערבב

מאיר כהן: דוד, אם היית מקשיב – דיברתי בדיוק על הבעיה, תאמין לי

שני שרביט מרקל: אפשר בבקשה? אני סמנכ"לית הון אנושי ומינהל במשרד הבריאות, ואני מרכזת את העבודה בנושא הזה

שני שרביט מרקל:  זה חודשים רבים שאנחנו עובדים ביחד עם הממונה על השכר ועם הנציבות לפתרון העניין הזה

שני שרביט מרקל:  אז קודם כל, חשוב לי לשקף פה בוועדה שזה לא שמתחילים לעבוד רק עכשיו, אלא שכל הגופים כבר עובדים על זה

דוד ביטן: אין בעיה

דוד ביטן:  רק מה – תפתרו את הבעיה עד יום ראשון

דוד ביטן:  בסדר, הכל בסדר

שני שרביט מרקל: יש דברים שעדיין לא פתורים

שני שרביט מרקל:  בשתי הגזרות האלה יש דברים שהם לא פתורים – אני יודעת להגיד, אני מכירה את זה לעומק, לפני ומלפנים

שני שרביט מרקל:  ליום ראשון צריך להיות מאמץ מאוד-מאוד מיוחד כדי לסיים את הדברים, כדי שנוכל להתקדם עם הדברים, שהם לקראת סיכום אבל עוד לא סוכמו עד הסוף

דוד ביטן: אני לא מבין את זה

דוד ביטן:  רגע, רגע, את רוצה לפתור עכשיו את כל הבעיות של המינהל שלך?     

שני שרביט מרקל: לא, לא

שני שרביט מרקל:  אך ורק הדברים הרלוונטיים

שלום דנינו: רק בשתי הנקודות האלה – הפוד-טק והמכולות

דוד ביטן: לא מעניין אותי מה השעה, תמשיכי לנהל איתם משא ומתן עד מחר

שני שרביט מרקל: הדברים שאתה מדבר עליהם בלבד

דוד ביטן: רק על זה, כן

שני שרביט מרקל: הדברים האלה, שאתה מדבר עליהם, שבכסף קטן אפשר להזיז את המשק הישראלי

שני שרביט מרקל:  אך ורק הדבר הזה

דוד ביטן: נכון, אז תעשו את זה, מה הבעיה? וניתן לכם ציון לשבח בעניין הזה

דוד ביטן:  תושבי המדינה יתנו לכם ציון לשבח, לא אני

דוד ביטן:      
     טוב, תודה רבה, הישיבה הסתיימה

דוד ביטן:  יום ראשון – ישיבה אצלי בתשע, אין בעיה

דוד ביטן:  בלי הקהל הרחב

דוד ביטן:  תודה לכולם